बाकी दियां मूरतियां, सुनांदे न, महाराजा रणबीर सिंह होंदे समें च उनें लाकें थमां गै आइयां हियां ते इनें मूर्तियें गी जम्मू दे केइयें मन्दरें च पूजा आस्तै रखाया गेआ हा। उत्तर बैहनी दे इस मंदरै च रक्खी दिएं इनें बौद्ध मूर्तियें दी गिनतरी सुनान्दे न, 12(बारां) ही पर इस बेल्लै उत्थें कुल छे (6) मूर्तियां न। ए मूर्तियां तिब्बती कला दे सुन्दर नमूने न। इन्दी ढलाई दा कम्म बड़ी गै कारीगरी दा चमत्कार ऐ। मूर्तियें दा इक-इक अंग पूरी स्भावकता च घड़े दा लबदा ऐ। सूखम कोला सूखम रेखा बी बड़ी टकोदी होइयै बनी दी सेई होंदी ऐ। मूर्तियें दी ऊंचाई नौ(9) ईंच कोला बद्द नईं ऐ, पर उन्द घाट ऐसा ऐ जे ओ अपने असली कद्दै कोला किज बडेरियां सेई होंदियां न। मूर्तियें दिएं अक्खियें च चांदी भरने दी कारागिरी तिब्बती कला दी खास खूबी ही। तिब्बत थमां गैं ए कला नैपाल ते गुजरात च गेई ही।